khistorydata/jeongjo-sjw-relations huggingface dataset:
정조 8년
信川郡殺獄罪人金夢得獄事段。良家未笄之女。忽遭强暴之汚。或被黯昧之誣。則玷辱家門。羞愧憤痛。父母之逼殺者有之。處子之自殞者有之。而不仰藥。不投繯。而手尺寸之刃。一刺再刺必殊乃已。如金女之烈者。槪未之見焉。此獄疑端。不一而足。而要之曰。不可必信其自刺也。又不可勒歸之被刺也。食氣嗓傷處。深闊爲五寸許。起手收手。顯有旣割又割之跡。決非荏弱女子之所忍爲。此所以不可必信其自刺也。金女同室之人。不過其父母兄弟也。室女之潛奸隣人。雖爲父母之深羞。而天顯之親。白晝刺刃。又是人情之所必無。此所以不可勒歸之被刺也。今此金夢得之斷以爲元犯者。特因夢必及可麻貴之一言。而其言太不了了。如所謂一手執頭。一手執鎌。先割左又割右者。類非八九歲穉蒙之所目擊而口傳者兺不喩。設令其言。皆實鑿鑿可據。一則夢得之親弟也。一則夢得之從弟也。以親弟從弟。而證親兄從兄者。在渠爲傷倫。在法爲違格。殺人償命之法。不但刑期無刑。扶植風敎之意。兼行於其中。而一朝取招於不當招之兒。以證其不當證之案。則其於傷獄體而關後弊。果何如也。前後本道査啓。該曹覆奏。隱情違端。毛擧無遺。而所可疑者細故也。所可惜者大體也。假使夢得。眞有可疑。不過依俙髣髴而已。況除却兩兒之招。則元無一毫之疑是如乎。方當審理之日。朝家處分。當觀大體。罪人之幸逭其失細。法典之違越其失大。夢得乙良放送。以示朝家重獄體敦風化之意爲旀。仍自本曹。行關諸道。凡於檢驗同推時。無得法外取招事。一體申明嚴飭爲良如敎。
정조 8년
刑曹。洪忠道等邑殺獄罪人議啓。判付。何如。啓。瑞山縣殺獄罪人韓成寬獄事段。刃梃無異云云。該郞言。是矣。故殺有間云云。該堂議得之。然破首辜限。爲五十日。則哲萬之致命。在於第二十一日之後。而傷處又甚狼藉。不可以成寬之穉騃。有所闊狹。然沔川李或辰罪狀。大略與此獄相似。而旣有死者生前勿告官之言。且其當初起鬧。由於因戲乙仍于。纔令傅生。而此獄事段。旣無或辰兩條疑端。追後徐究。亦無所妨。成寬身乙。姑令依前同推爲旀。
정조 8년
瑞山縣殺獄罪人崔以男獄事段。此身罪囚。依法償命。出於生道殺人之義也。以男身乙。姑令同推之外。似無他議是旀。
정조 8년
牙山縣殺獄罪人朴三徵獄事段。雖因成才之使酒。轉成三徵之犯手云。而傷處旣係速死之處兺除良。執項擲出。渠亦直告。償命之外。無容更議。不可以渠之年老。有所寬恕。至若干證及洞任。俱是死者親戚云云。亦不過渠死中求生之計。以此以彼。依前同推。似不可已。設令有未盡究之疑端。從後理會。實合重獄體之義。三徵身乙。姑令依前同推爲旀。
정조 8년
公山縣殺獄罪人金光之金世玉等獄事段。凡於作黨殺越之獄。造意者斬。加功者絞。自是法典所載。堂郞稟議之辭。各有所據。若首若從。不必區別是如乎。光之世玉身乙。竝只依前同推。期於得情爲旀。
정조 8년
公山縣殺獄罪人驛婢貴丹獄事段。本曹稟啓。旣以警民俗嚴獄體爲言。眞所謂廷尉當是。貴丹身乙。姑令依前同推爲旀。
정조 8년
鎭川縣殺獄罪人金戊得獄事段。兄弟三人。竝力下手。次第決放。此囚之作定元犯。槪有斟量。而然設有別般起疑處。不必輕易傅輕。本曹跋辭。亦有意見是如乎。戊得身乙。依此施行事。分付爲旀。
정조 8년
洪州牧殺獄罪人崔金伊獄事段。始則奪奸厥女。旋又毆殺厥父。奪奸之罪。當擬强劫律。毆殺之罪。宜寘償命律是如乎。一囚而犯二死罪。雖欲求生。勢無奈何。然渠旣奪人之女。仍以奸之。則推其愛護之情。必有顧藉底意。政若愛人。猶愛屋上烏者也。縱因奸計之不能盡意。或有含嫌逞憤之心。何至於毆之之不足。至於殺之。此理會不得處。但念從後膝蹴者。在逃之成贊也。當前足踢者。在囚之金伊也。無或蹴勢緊而踢勢歇乎是隱喩。此蓋懸空摸索之說也。不宜以此遽。議惟輕之科。成贊身乙。跟捕對質。然後金伊死生。可以決定。申飭該道。期於捉得爲旀。
정조 8년
沃川郡殺獄罪人金汝璜獄事段。朝家於此獄案。反覆參究。終未得一半分傅生之端。故遍詢于秋曹堂郞及曾經道伯。則執法者多。起疑者少。而其所起端之論。亦未知的確可據是如乎。大抵乘憤欲洩者。汝璜也。脅人同往者。汝璜也。末後助勢者。亦汝璜也。時得證參之招。旣甚分明。再興鍛鍊之說。自歸搆捏。以其兄則殺之。以其弟則養之。收錢買板。市恩釋憾等。種種情節。昭昭難掩。造謀加功之別。元非擬議於此獄是隱則。三十年之在囚。七百次之受刑。何足少贖渠罪。而第行檢則四年之久也。實因則兩脚之折也。三人同犯。未詳手勢之孰緊孰歇。則此或爲原恕之端兺除良。事在昏夜。證欠明據。到今諸議。況有惟輕之論則然。而仍令訊推。豈不有乖於審克之義乎是旀。且於年前海西朱臥違獄事。引大明律老少特被哀矜。應死者取自上裁之文。許令減死決配。此囚年紀。比臥違伊時之年。雖曰不同。而癃老則一也。以此以彼。參酌疎決。不至爲大端失刑。汝璜身乙。減死定配爲旀。
정조 8년
沃川郡殺獄罪人李戒昌獄事段。按無證之辭。揚難驗之罪。漢儒有言而王政之所當戒者。朝家於此獄。亦以爲然云耳。正犯是在。李戒昌縱云愚氓。當具人心。借令朴宗日。轉輾推托。不償所逋之債物。欲推渠一索之銅。輕殺他七尺之軀者。求諸常情。必無是事。況旀執袂摻手。縱似鬪鷄之狀。分羹釋憾。忍有置鴆之理。且考諸屍帳。則胸膛腔肋。諸般傷處。俱無堅硬之可言兺不喩。看證諸人。閱月訊推。了無變辭。至以矢死無他。不忍誣人爲言。雖使戒昌自爲之說。豈有加於此哉。彼看證輩。有何怨惡於宗日而無意右袒。有甚情好於戒昌。而甘心立幟。屢被箠楚之苦。牢諱殺越之擧乎。又若看證中朴弼文稱名人。卽兩班也。兩班之爲常漢。忍杖不直告。太不近人情。刑官之執此起疑。亦甚的確。以屍親招言之。宗日痛臥之狀。翌朝始知是如爲旀。間云宗日被打之說。其妻來傳是如爲旀。末乃以爲宗日病勢。聞諸兒輩是如。前後援引。各相逕庭。此殆平日償債一事。自不無媢嫉之積憤。及其邂逅而斃。必欲憑藉逞憾是隱喩。外此又有難曉之端焉。毛孔血出。或因瞋氣塞等。痕損症樣。何從而無端現出乎。大抵疑罪。猶可傅生。疑獄豈易斷死。年前審理。未始有擧論之事。道伯難免不審之失。到今不必追勘。要之戒昌。合施次律。以此意。分付該道。嚴刑減死定配爲旀。
정조 8년
泰安郡殺獄罪人李論泰獄事段。屍親之齊訴申救。雖不可以人理責之。看證鄭墨巨。卽致死人一奉之外三寸是去乙。渠之供語。不特不分明。最後之招。反不無爲正犯顧藉底意。執此起疑。未必爲一分求生之道兺除良。到今墨巨物故。雖欲盤問。可謂證左路絶。萬有一難於遽放。竟致瘦獄中是隱則。從此殺獄。旣設償命之律。又創瘦死之律也。雖謂之大關後弊。誠非過語。至於論泰之於一奉。故殺與否。元不足較計。論泰身乙。加刑減死定配爲旀。
정조 8년
泰安郡殺獄罪人崔允己獄事段。昨春審理時。朝家於此獄案。反復參考。未得十分的當之疑端。不得已措辭。判下。仍令如式同推是如乎。觀此參議跋辭。無疑處起疑。起疑之說。無不鑿鑿中窾。且其敷陳諸條。宛轉方便。無甚礙滯。加以道盡事情。往往有令人刺骨處。所謂濯去舊見。以來新意者。政謂此獄準備。朝家豈可先入爲主。不念轉環之義乎。允己身乙。令該道加刑放送之意。分付爲旀。
정조 8년
沔川郡殺獄罪人李或辰獄事段。痕損最甚分明。殺死元無疑晦。且其破骨辜限。爲五十日。則不可以第二十三日致命。有所容議於其間兺除良。酒未濃熟之說。旣發於金召史之招。亦未可謂因醉鬪鬨。償命之擧。斷不可已。朝家於此等獄事。未嘗不反覆致意者。蓋以較情較法。無甚相錯。然後始可決定故耳。本獄段。一則曰因戲成鬪。一則曰過誤殺傷。有一於此。在所當恕是去乙。況旀揮打非出有意。搪觸政坐無妄。且致死是在。興哲生時勿告官之說。亦足爲或辰可生之一端是遣。纔閱瑞山韓成寬獄案。大略與此相似。而姑置徐究之科。獨於此獄。如是起疑者。政欲歸重於死者生前之言也。郞官結辭中。以手勢憤毒四字。爲此獄之斷案。未知其爲信。然該堂意見中。戲謔之過。遂至於揮打。可謂盡出眞境。律無過誤貸死之文則已。不然則不施於此獄而何哉。或辰身乙。加刑放送之意。分付爲旀。
정조 8년
西原縣殺獄罪人宋命才獄事段。始因其摘苽微事。終至於聽棘大案。無識村女。雖昧納履之戒。乘憤毒手。竟媒拚命之禍。而傷痕初不堅硬。證援亦非公共。以柔軟之屍帳。取私親之招供。勒定殺人之目。大乖審獄之義。嗣後更有如許疑似之跡。皆將不問曲直。專以償命爲主乎。曹啓中致死人。曾以獵虎往來。壯健可知。又有子若姪。在傍豈肯俯首捽曳云者。誠有意見。此等罪囚。儘合惟輕。命才身乙。減死定配爲旀。檢狀違式。不可無警。當該初覆檢官。一倂從重推考。其時道臣。亦爲推考爲旀。
정조 8년
瑞山縣殺獄罪人鄭同治獄事段。一案原無兩犯。兩造自有一詘。而此獄段首從未定。出場無期。被死人金己贊。以鱞居之蹤。有牝誘之意。佯托賣麯之行。常常往來於四今之酒店是如可。及其半夜敲門。遽見他人入室。則抽刃而叱詬之。勢所必至是如乎。所謂李倚國。卽四今潛奸之夫也。所謂鄭同治。卽四今同己之親也。二憾在座。一時乘忿。倚國恃同治之力。同治藉倚國之勢。繩以拲之。枝以打之。則己贊之死。不問可知爲二人手段。而倚國齒近頤期。同治跡屬隨從。頤期之年。安有殺人之氣。隨從之漢。豈坐償命之律乎。如使倚國。至今生存。依諸議換定元犯。加刑究覈。而到今倚國已物故矣。以替罹之同治。一直同推。大非審克之意。同治身乙。嚴刑放送事。分付爲旀。
정조 8년
連山縣殺獄罪人徐岳只獄事段。斷例原有指使或共犯之律。郞官亦以此敷陳意見。而該堂獻議中。以聽訟。先論尊卑長幼之分。而後聽其曲直之詞爲說者。甚是的確之論兺不喩。從又論列渠子德必四段罪惡。仍言造謀加功。在他獄則可說。而在此獄則不可云者。出於扶植綱常。敦尙風敎之意。且以痕損言之。遍身則雖謂岳只之所犯。脊背則明是德必之所犯云爾。則依本曹結辭。換定元犯。不害爲經權得中。岳只身乙。參酌勘放。德必段。因推取服。以此分付道臣。如有別般異同之見。勿爲擧行。具意見狀聞事。措辭行會爲良如敎。
정조 8년
咸鏡道等邑殺獄罪人等議啓。判付。何如。啓。咸興府殺獄罪人朱炯翕獄事段。獄情是非。償命與否。竝姑且舍是。戊子特敎判付。昭載文案。有不敢輕加容議。今姑置之爲旀。
정조 8년
文川郡殺獄罪人徐鳳恒獄事段。此獄案反復參閱。紙殆生毛。而無一毫傅生之端。有萬段難恕之跡。艾薰之蒸鬱。諉以附缸。松林之隱匿。稱以空舍。五年訊推。一直粧撰。甚至於縱子呼籲。至再至三。而乃敢疑亂其獄情。漫漶其檢狀。究厥罪犯。合置何辟。秋堂覆啓下語也自精詳。起疑亦頗綜密。而朝家於此。又不無其然豈其然者。三漢扶病。而腹部之受傷。八人問疾。而俱知閬岸之被踢。則嘉肺兩造之時。旣得公證。臍肚三日之限。奚論深文是旀。比隣鼎泰。卽是元犯之所援。而反招庭籬之纓冠。同堂金女。決非屍親之所誘。而直供園藪之藏鞋。則其矣毒手結果之狀。固可掩不得是遣。況旀病何痛何之說。陰托厚誼。不飮不歸之言。强作和容。其妻若子同時叱詬曰。酒可棄。不可與汝飮云云。則以渠平日怙强之蹤。若無眞箇所犯。豈肯俯首忍辱。必欲喫了一盃酒而後已。曾無隻言半辭相頡頏者乎。諺所云心有屈言不出者。足爲渠準備語。此而不施償命之律。安在其重殺獄之義乎。然而覆啓堂上。曾經北關守令。必稔知其風俗之獰詐。而有此根據之論也。卽令該道道臣各別詳覈論理。啓聞後稟處爲良如敎。
정조 8년
原春道等邑殺獄罪人等議啓。判付。何如。啓。三陟府殺獄罪人韓東建獄事段。殺獄之起疑。不一其端。實因無可疑。則起疑於詞證。詞證無可疑。則起疑於事理是去乙。此獄則不然。實因狼藉。而閬岸處作緊關。詞證明的。而目擊者爲左契。所謂詞證是在。崔康伊亦非別人。卽是東建同里之人。最初起鬧。專由於所昧之石乭。而石乭之火竹打脚。渠又參見。則捨却所昧之石乭。證彼同里之東建。足可謂公案。雖以事理言之。石乭旣老且病。火竹兩打。必不至猛毒。痿脚一踢。又豈可起疑。大凡無知常漢。雖當皮肉不干之鬪。輒肆血氣難制之憤。拚死生而突擊之。轉以至殺人之變者。比比有之。若論此獄。元犯似無出於東建。而秋官則以石乭遽放。有違獄體爲言。前伯則以東建之淹留救療。坐入死地爲疑。更加審覈。實爲允當。令該道詳査以聞爲有矣。當此災歲。罪囚會推之時。査官來往。亦係貽弊。令地方官。出意見盤問。論理報來後稟處事。分付爲旀。
정조 8년
洪川縣殺獄罪人具時奉朴善生等獄事段。成獄多年。迭定元犯。迄無指一之端。才因本道審理啓本。博詢曾經道伯。仍令時道伯親執詳査狀聞。今姑置之。以待査啓爲良如敎。
정조 8년
開城府殺獄罪人等議啓。判付。何如。啓。開城府殺獄罪人崔泰麟獄事段。詢于曾經守臣。其言亦以爲情無可恕。法在必死是如爲有置。設有些少疑端。此守臣旣當按査備知事狀。今雖欲更査。其詳無以加此。泰麟身乙。姑令依前同推爲旀。
정조 8년
開城府殺獄罪人福德獄事段。殺獄之疑晦者何限。而有屍帳實因焉。猶可細心推究。而無形跡沒把捉者。未有如此獄之甚。名曰咀呪之獄。而所謂咀呪者。直是䵝昧之捏合之耳。始因婦女之猜嫌。兼以巫卜之䛘惑。積小成大。指疑爲眞。一經繡衣之啓。而遂成斷案矣。朝家於庶獄。未嘗或忽焉。丙申年該留守之査啓也。非不欲卽地決折。而經年重獄。有難容易勘處乙仍于。姑令究覈。荏苒迄玆。福德之斷以死囚者。其目有三焉。一則饅頭寘毒也。一則拜竈祝願也。一則八處埋凶也。若謂之寘毒。則韓命柱招中。癸巳歲初。其孫福彬之往見福德也。福德背坐不受拜云。拜且不受。則宜無饋饅頭之理。雖或饋之。福彬宜無受喫之理是遣。正月服毒之人。決無八月始死之理。而腸出之說。元男旣稱不見。則此一節。已爲落空是遣。若謂之拜竈。則此係極陰祕至姦慝之事。福德雖甚愚迷。昏夜膜拜。暗地祈禱。則容或可也。而乃於金女所聞見之處。攢手發口云者。萬不近理是遣。激憤錦與錢之致疑。至祝偸竊人之卽死者。婢妾之賤。無怪有此等擧措。此一節。又涉搆捏是遣。若謂之埋凶。則步甁射箭之說。已極虛謊妖誕。而況此主張者。林女也。指導者。林女也。金大黃老郞德之嗾囑。呂串致金奉伊之敎誘者。皆是林女所爲是如。衆口同然。一變前招。此一節。尤屬虛妄是如乎。凡此三條。皆不近似。而雖以埋凶一條言之。喪威震剝之餘。一朝掘出穢物。則其母妻之心。深幸罪人斯得。先經命柱之眼。顯數福德之罪。然後深藏篋笥。以作眞贓者。事理則然。而今乃曰留之無用。卽投浦口云。以此陷人。人孰信之。大抵命柱者。以財則饒富也。以年則衰耄也。辛卯鱞居之後。福德始爲同室。命柱則日益老昏。福德則況多子女。嫡庶之間。易生釁隙。爲命柱子婦。曁孫婦者。或慮家政之漸侵。又恐財貨之見奪。未嘗一日忘福德。而數年之間。三喪荐疊。新怨舊憾。積不能堪。思所以動命柱而去福德者。尤無所不用其極。惟此咀呪之變。卽命柱數十年前所親經而驚心者。其事最難明。其言㝡易入。故假托疑似之跡。潛售恐動之計。曰寘毒。曰拜竈。曰埋凶。而五十年率畜之命柱。亦且惑其說而發之官庭。驟見則端緖錯出。徐考則脈絡相連。究其設心用意。吁。亦巧且憯矣。八十垂死之女。至今滯囚。備經刑訊。究竟無期兺不喩。所可怪者。御史按覈時。福德之三子一女。若兄若壻之嚴刑取招者。非惟失之已甚。抑且法典之所不許也。所可惻者。福德之子女。尙在覆盆之下。不齒人類。此亦王政之所不忍也。方當審理之日。宜施曠蕩之典。福德身乙。特爲放送爲旀。干連人所犯。雖有輕重淺深之不同。而旣已反案之後。不可以事在年久。而寘之不問。金召史金大黃老郞德金奉伊呂串致鄭之成金命濤金興哲等段。已故者外。竝嚴刑一次懲礪。放送之意。分付本府留守處爲良如敎。
정조 8년
江華府殺獄罪人等議啓。判付。何如。啓。江華府殺獄罪人金就廷獄事段。採桑少事也。殺人大變也。因少事釀大變。擲鏵爲眞贓。逃海爲斷案。則償命之外。不容更議是隱乃。三家村庄。無一人立證。而乃問不當問之親屬。執以爲據者。安有如許獄體。且況門庭之內。粧出許多參證的人。一招二招。必欲驅諸死地。有甚委折而然是隱喩。卽此一款。不能無疑。就廷身乙。該留守出意見論理登聞。分付爲有矣。參議議啓中尾陳數段語。足備執藝之箴。要欲爲折獄之左契。以此一體知悉爲良如敎。
정조 8년
京畿等邑殺獄罪人等議啓。判付。何如。啓。坡州牧殺獄罪人金鎭夏獄事段。前後殺越之變何限。而未有若此獄之至憯至毒是如乎。火灸烙刑。卽已除之。禁婢屬私妬。非雪恥之事。則縱送含憾之猂奴。驅致無辜之良女。樑上高懸。已判必殺之心。庭中爛焫。又施不忍之事。慫慂干連之人。推諉逋逃之奴。末乃以不聞不知爲言。家內殺變。旣如是慘毒。則藉曰在內。渠安敢不知。況旀金貴秋招內。兩班之或立坐者。盡出鎭夏乘憤咆哮之狀。卽此一款。於渠斷案。國無三尺之律則已。不然則不施於鎭夏而何。成獄償命。元無關於好老味之就捕與否。鎭夏身乙。依前同推。期於取服。好老味之多年發捕。尙未査得者。萬萬駭然兺不喩。時牧使。出自邇列。凡於朝令。尤宜恪勤奉行。無或有遲緩之習是去乙。此獄之如是玩愒。極涉未妥。使之刻期跟捕。以爲一體取招後。狀聞之地爲旀。
정조 8년
仁川府殺獄罪人成三特獄事段。因他入廚之事。殺渠近洞之人。手勢之慘毒。屍帳之傷損。殆無復餘地。酒店張爐。要爲迎客之資。則福乭吸煙。有何抵死之罪。公然拳踢交加。遽爾臍脅俱傷。以至第四日致命。渠雖欲百端粧說。烏可免償命之律是旀。元犯上典是在。朴義揆顧藉豪奴。毆打孱民。結縛之不足。至於箠撻是如可。逮夫成獄之日。乃敢空家而逃。雖異造謀。難免原謀。而旣受六次嚴刑。又被千里遠配。姑且無論是隱乃。三特之指告義揆。顯有推諉底意。實是風化所關。卽此一事。可謂罪上添罪。三特身乙。姑令依前同推爲旀。
정조 8년
金浦郡殺獄罪人李同伊獄事段。無論士夫或衆庶私行。若有騶從。則必以炬役馱役。責出店舍。鞭扑狼藉。甚至於奪笠前驅。解髮後繫。往往有殺越之變。聞是外邑痼弊是如乎。觀此同伊獄案。藉勢作挐。踢胸捶背。使鄕曲殘民。無罪就死。可以反隅。如律償命。無容更議。況旀干連劉三奉。旣已決放之後。同伊之爲元犯。尤無起疑之端。同伊身乙。姑令依前同推爲旀。嚴飭沿路守令行人侵困站民之弊。各別隨現重繩之意。措辭行會本道伯處爲旀。
정조 8년
安城郡殺獄罪人奴介男獄事段。大抵貧民納還艱楚之狀。朝家常所矜惻是如乎。妻舂米夫織石。甁罌傾儲。粒粒辛苦。間或有秉穗之所出。不能當庸租之所入。則賣耕牸鬻炊鼎。或賃或貸。惟恐未及趁期。官人嗔己是如可。及到官庭也。管庫駔𩦱之輩。從中俯仰。殆無限節。勒捧斗剩。而猶以爲零縮。吝給尺文。而亦有所徵索。轉至毆打而不止。越視愈甚。秦求無已。雖欲入官府呼訴。又從以阻搪之。唉。彼貧民。亦何辜也。今此介男獄事。卽是反隅處。假使尹明俊還穀。雖不盈包。於渠何尤。而忽怒不當怒之事。敢打不當打之漢。將此斛面。擲彼腰背。乃至殺死之境。而實因旣如是狼藉。證援又如彼明的兺除良。足踢之說。渠亦自服。則渠焉逭償命之律是旀。在朝家恤小民之政。亦不宜別生意見。有所扶抑。介男身乙。姑令依前同推爲旀。許多官隷赴役者何限。而首奴東春之必以此漢塡役。使之逃躱者。果何委折是喩。究厥情狀。亦不可無懲。自本道從重決罪爲旀。
정조 8년
龍仁縣殺獄罪人鄭益漢獄事段。腦後傷痕。旣甚狼藉。看證諸招。亦極分明雪云家之木椎猛打。廣州校之紅索縛置。果爲此獄之斷案是隱則。脅下痕損之柔軟不足訝也。田哥蹲坐隨往之說。亦不足憑信是如乎。叔姪同惡。必殺乃已。而乃敢指東拖西。推諉粧撰者。尤極獰頑。益漢身乙。姑令依前同推爲旀。
정조 8년
廣州府殺獄罪人李奉男獄事段。渠以班家山直。怙勢行惡。無所不至。毆彼樵采之童。至於殺死之境。而腮打之說。元犯旣卽直招。足踢之狀。干連亦未牢諱是隱乃。朝家特軫審讞之義。更加反復參考。仍令曾經廣尹使之出意見獻議。其議大體無甚異同兺除良。朝家每於强弱之間。必示扶抑之意者。政在此等罪囚。然刑官意見。以傷痕之木根。所刺爲十五庫。皮脫爲九庫。無乃墜崖時所觸傷之痕乎爲言。此或爲一分起疑之端。奉男身乙。姑令依前同推爲有矣。主推是在。該府尹具意見報來。仍令該道伯。論理狀聞事。分付爲旀。
정조 8년
廣州府殺獄罪人朴二石獄事段。渠與丁石。一時竝力。轉成殺死之擧。而屍親以二石首犯樣納招。渠亦一一承款。仍行考覆是如乎。且考屍帳。傷痕緊證。在於腎囊。而渠所行兇。卽是足踢一事。則實因之斷以被蹴。正犯之定以二石。烏可已乎。外此諸般傷痕。雖諉於丁石之杖打。而胸膛脊背。痕損俱不堅硬。則思良之被蹴卽斃。可以推知是旀。死者臨死之際。又以面縛者先打。丁寧爲說。則造謀加功之別。於斯立判是如乎。反覆參究。實無起疑傅生之端是隱乃。丁石二石同時踢打。未詳其孰緊孰歇。而丁石則旣配旋死。二石則尙今訊推。得無歸於一人致死。二人竝命之科乎。二石身乙。姑爲停刑。令該道分付該府尹。具意見牒報論理狀聞爲旀。
정조 8년
通津府殺獄罪人張志興獄事段。被死人崔貴萬之於志興。構怨亦已久矣。彼志興跡雖單弱。名則班族。而旣聞黑夜踰墻之說。又憤白晝登山之辱。必欲百般謀害。每思一番逞憾。腔子裏未嘗忘崔貴男三字是隱乃。以渠殘劣之勢。實無抵敵之望。則邀致貧寒宗班。威喝鄕民。粧出串昌諸人。假稱宮差。藉勢而脅迫。出門設謀。而誘引至路。則渠乃極力挽執。恣意毆打。此固必至之勢。第此文案。疑端不一。檢驗事體。何等至重。而初檢以自縊樣懸錄。覆檢四檢。以被踢樣懸錄。三檢以勒縊樣懸錄是遣。屍親招中。或云結縛亂打是如爲旀。或云毆迫氣塞是如爲旀。或云熟麻結項。中道殞命是如爲有則。熟麻爲行兇之器。結項爲致死之本。初不分明納供。末又漫漶說去者。有甚委折是喩。訊招殆近數紀。狀牒不啻累牘。則其在愼獄之義。有不可遽然決折。志興身乙。更令該道各別嚴訊詳査啓聞爲旀。
정조 8년
長湍府殺獄罪人高之方獄事段。曾因本道錄啓。招出八條疑端。有此元犯換定之擧是如乎。自上判決之後。邑査道狀。從而曰是。畢竟龍孫則刑放。之方則仍推。首從已分。牢不可破。而朝家之意則疑晦多端。未嘗自信。業欲一番徐究而未果。今閱文案。果不無一二更商者是置。此獄元犯。不出之方龍孫兩漢。而之方主人也。龍孫從人也。謀事誤至有移怒之擧。則之方憤恨。固當倍於龍孫。而隣鬪拔劍。自是常習。賊反荷杖。亦有古諺。況旀纔加誨責。輒乃盛氣。則半夜虛行。固有歸咎之心。片言起鬧。豈無相鬨之理。不可以主客之別。專歸之於之方是遣。龍孫緊踢。元世蹲坐云者。始出於之方切姻之招。故雖不準信是隱乃。龍孫前後招中。踢打一款。終不敢顯言發明。則之方之不手犯。足可推知是旀。元世落留。便同負去之僧。則之方之旣來旋往。固無足怪。而及其曰死之後。同行諸人。蒼黃驚訝。宜當一齊往見。而占乭太位等之先送龍孫者。又何故是隱喩。此必是元世之死。由於龍孫之緊踢。故首送起鬧之人。使渠自當之致。龍孫之最初受疑。於此可見是旀。又若以之方之中路逃躱。多年藏蹤。添渠斷案。則又有一言可辨者。之方之逃。猶可謂以自知其罪。先機逃避。而奉伊之携手同歸。亦將以此而擬議元犯耶。龍孫若是元犯。決無傳訃之理云者。果不無是理。而前後殺獄。正犯之躬傳訃。欲掩其跡者。亦復何限乎。殺越之變。有非尋常凶音。三人守屍。一夜苦待。則理當汲汲通傳次。問之方之來否是去乙。徐待其妻之飯訖。瞞言渠夫之氣窒者。又何其雍容之至此是旀。村民持杖。醉事不覺之說。顯有推諉之跡。而對質之招。亦不分明。則徒見窘遁之態。而益著疑眩之端是遣。且占乭太位。在之方雖是同姓或異姓之親。而龍孫同囚。之方在逃。則岸獄之顔情旣熟。鎭捕之頭面無期。除非道義之交。骨肉之親。則何不一辭諉之於之方。而前後九年挺身。以龍孫一人立證乎。及見獄成案具。出場無日。乃以出萬死之計議。發成一團之說。此是必至之理是如乎。大抵蹴踢者龍孫也。勒縊者之方也。當初事端。雖是造謀之人。末梢殺死。非渠獨知之事。而爲之方者。來率作伴。數人相議運屍。則以此堅硬之傷痕。龍孫之爲元犯。孰有異議乎。旣犯同情之律。又著故犯之跡。而自初恐怯。獨自彌縫是如可。及當就捕之後。言言粧撰。節節隱諱。竝與落留一節。而直諉於龍孫。渠之斷案。渠所自判。三尺之律。有何容惜。而求生必死。意出愼獄。捨舊從新。貴在平心。以情以跡。若不十分明的。而徒執一二疑端。强定曰某爲首某爲從。致有橫罹冤枉之歎。則朝家之意。寧忍爲是。今此數項起疑之端。非曰之方之可生。而龍孫之當殺也。亦非曰昔日言非。而今日言是也。鄭重難愼。訝惑滋甚。又不得不論理判下爲去乎。道伯莅任屬耳。此獄顚末。尙未聞意見之如何。分付該道。別定剛明官。敷演此外違端應問各人處。反覆窮詰。仍具意見狀聞爲有矣。若因難於爲說。又未免鶻突。則是豈宣揚德意之道哉。之方之其生其死。當惟道啓是從。決不以重獄屢反。有所持疑。此意。竝以一體分付爲旀。
정조 8년
長湍府殺獄罪人柳漢丘獄事段。無論諧謔或爭食。均之爲因事起鬧。起鬧之不足。轉成殺越之變是如乎。原文案錄啓。太甚草略。以此無以領略梗槪。參互情實。而就此該曹該道之議啓。想得言外之旨。此獄有難遽置生科兺除良。致死是在於仁老味之被打也。其妻其子。皆云在傍參見云爾。則若妻若子者。目覩蹴踢之狀。尙不能挽救。致使於仁老味。酷被手勢者。豈非理外之事者乎。未知當初成獄時。別般懲治是隱喩。到今年久之後。雖不一一推勘。揆以訟理。疎漏則極矣。且以詞證言之。只是金召史一人。而厥女之供。只言屍親之來索柳哥而已。蹴踢之狀。元不槪錄。此亦疑晦之一端。此委折。更令道伯。詳覈狀聞。漢丘身乙。姑令依前同推爲旀。
정조 8년
仁川府殺獄罪人沈師伯獄事段。纔於高之方獄案。以不能自信之意。更有論理。判下是隱乃。此獄則朝家之前後斷斷必欲償命者。豈因檢官之容護勒成重案乎。不如是。無以雪死者之冤。而班族殺越之變。將無施法之日也。藉如渠言。己賢之死。只由於日萬成龍之所爲是良置。只坐家長之文。又非渠合施之律乎。以此以彼。三尺至嚴。理難容屈。而兩漢旣已就捕。亞堂又欲更査。依此施行之意。分付爲旀。
정조 8년
安城郡殺獄罪人金竹億獄事段。實因懸錄。極其明的。償命之律。無容更議。第事在昏夜。而手勢之緊歇。莫得以知之。案無明證。而目擊之援引。亦無其人矣。竹億卽獨脚之人。軍必是七十之年。則竹億之打。或不猛毒是旀。軍必之祟。或在邂逅是乙喩。似或爲一分可疑之端乎。且四化軍必之婦也。不過上堗扶臥。莫丹軍必之女也。還他隔壁牢睡。若使其父與夫慘被毆打。命在數日。則爲其妻兒者。固當倉黃奔救。擧火而察其痕。出門而問其疾是去等。乃反尋常看過。不無雍容暇豫底意思。緣何委折而然是喩。年前一道伯之起疑。亦或由於似此疑端。時伯卽故重臣子也。於此獄。必當十分聚精致究兺除良。且想軍必那時光景。不勝酒力。蹣跚下來是如可。忽遇過去之女。乃有戲謔之言。而老夫思婦。出而搪着。則互相顚仆。轉至一場鬪了。勢所必至是隱乃。豈謂相詰之際。必有故殺之意乎。然而遽然置辟。殊違原恕之意。率爾酌放。亦非審愼之政。竹億身乙。姑爲停刑。令道伯詳覈以聞爲旀。
정조 8년
楊州牧殺獄罪人李貴福獄事段。曾於道狀曹啓。雖有起疑之論。而措辭判下。使之加刑得情。槪以實因脈錄。都下襯合。雖無外面昭著之形。或有內傷必死之端故耳。近因審理。更加參閱。則許多疑端。依舊自在。而向所云內傷。亦無明證是如乎。大抵殺獄實因。專以色澤紫黯等的確傷痕爲主。而亦必歸重於堅硬是去乙。此獄段。所謂腹脅胸膛之最受傷處。或曰顯有。或曰似有。或曰暫浮。初覆三檢。以顯似暫此三字。勒作一條斷案兺不喩。總而言之。元無堅硬二字是遣。況旀貴福之當初惹鬧。專由於挺豪之調戲其妻。而乘着憤火。不計漆夜。蹴破窓扉。直逞氣勢。渠以方壯之健夫。猛打癃老之睡漢。而致命。則拖至十三日之久。觀乎無冤錄。脅肋胸膛必死處。不得過十日之文。尤豈不大相矛盾乎。且其詞證之爲參左者。都是挺豪子若孫。而初無一箇公共之證。實因也。詞證也。若是其眩晦。豈可以伊夜事端之起於貴福。遽置償命之科乎。貴福身乙。加刑一次後。減死定配爲旀。
정조 8년
楊州牧殺獄罪人金守贊占乭等獄事段。大抵朴召史。挾妖巫狐媚之術。招淫女鶉奔之行。昨日說守贊之妻。今日誘占乭之婦。作爲紹介長弟逋外。則爲守贊占乭者之心。豈不欲一拳打破。少洩其憤乎。死者槪自取。生者固不幸耳。第其一案兩把。再檢三推。渠處猶父猶子之間。互諉曰首。曰從之際。守贊則謂占乭先縛。占乭則謂守贊先犯。獄情。姑且舍是。人理果安在哉。然而占乭之手杖擊腰。渠旣無辭自服。人亦有目皆覩兺除良。考諸屍帳。傷痕亦皆沕合。則道狀曹啓之以占乭爲正犯。無容更議。占乭當坐償命之律。守贊自歸減等之科。而占乭徑斃。雖屬失刑。守贊替繫。實涉無義。守贊身乙。令該道酌決爲有矣。諸道賑事未了。且與元犯之減死有間。定配乙良。收贖爲旀。
정조 8년
朔寧郡殺獄罪人金於仁老味獄事段。胸膛傷處。明是蹴踏之痕。松間縊死。自歸誣罔之科。而躬往通訃。計出彌縫。密嗾倡說。罪添疑亂。及其魯世文之招出。而前後情狀。綻露無餘是如乎。三尺之律。烏可倖逭。第以此傷痕。以此病狀。往來十里之遠。拖到五日之後。飮醪喫泡。旣醉且飽。此或爲致命之一端是乙喩。道啓傅生。郞議起疑。旣有所據。此等獄案。合施從輕之律。於仁老味身乙。減死定配爲旀。
정조 8년
果川縣殺獄罪人林者斤京獄事段。殺獄決折。專在於實因與詞證。而此獄則實因沒模捉。詞證不分明。三度行檢。各執己見。而或曰破額。或曰蹴腔。元無別白證據。二月非變動之時。而兩脅傷痕之或有或無者。已不成獄案兺不喩。所謂看證。除非兩隻。則只是黃金兩漢。而又以俱無目覩爲言。大抵無論額破與脅傷。元女致死。在於相鬪之五日。則者斤京之爲此獄元犯。無容更議。飮滷服毒。炊飯自打等。許多圖生之言。本不足憑信是隱乃。實因旣如是不明。詞證又如是不備。而直驅之於償命之科者。恐非審克之義是遣。亞堂所云無冤錄。傷風灌註。將養不較之文。亦與此獄綿灸觸風之跡。足爲旁照之端。者斤京身乙。加刑一次放送爲旀。
정조 8년
楊根縣殺獄罪人朴塊里金獄事段。塊里金之於加隱同。戚近異姓。情密同伴。而俾因觸膝之事。遽至傷腹之境。金興錄崔召史。卽是加隱同之妻若姪。而乃反一辭稱冤。初不發告是遣。加隱同亦以雖至不幸。須勿發狀之意。托與其妻。埋葬數旬之後。自官廉探。始有此行檢之擧是如乎。行檢旣踰數旬。則必多發變之症是去乙。屍帳中。捨却囊部之痕損。攢挪脊間之微硬。徑執實因。斷之曰被打者。有甚別般意見是隱喩。道狀曹啓之一不以此起疑者。能無疎漏之歎乎。況旀燔所往來。在於致命之前日。則被打之初不緊重。槪可推知是遣。且朴寬伊等諸般看證。皆言其素有疝症。長時叫痛。屍親招亦以爲額角外。無他傷處。則獄體之歸重於膝觸者。亦豈非逕庭處乎。年前更査之命。槪因多少疑端。而伊後査啓。未免循襲兺除良。到今屍親物故之後。憑問無所。由前由後。此獄決知爲不宜成獄。塊里金身乙。加刑放送爲旀。
정조 8년
陽智縣殺獄罪人李龍才獄事段。大體與果川者斤京獄案。略相髣髴。而情理較有輕焉。一言而蔽之曰。非故殺也。觀其屍帳。所謂痕損。只是顖門上一庫。長不過數分。渠無用意緊打。足以推知兺不喩。屍親招中柍子毆打云云。卽道路之浪傳。而末梢自歸落空是遣。元犯招中。飮毒自斃云云。卽死中之生計。而推案亦無。槪見參互諸招。反復推究。則分明是驅挐叱喝之際。其矣所把之煙竹。自不免便擧撞着。而厥女觸傷出血。亦能自力往來於官門。卽此一節。尤可驗血孔之引風是遣。又若醉飽中暍之慮。道伯說甚得之。況旀龍才之於厥女。有雇主之分焉。故殺之罪。旣蒦快雪。則亦不必減律酌決。龍才身乙。放送爲良如敎。
정조 8년
刑曹。殺獄罪人等議啓。判付。何如。啓。殺獄罪人吳孫興獄事段。腎脅兩處。傷痕若是狼藉。金朴二人招語。又極丁寧。傷處也。實因也。詞證也。三者之間。無一可疑兺除良。持酒賣料。莫掩乞降之跡。被髮徒跣。重犯傷倫之罪。卽此一款。於渠斷案。如法償命。有不容已。孫興身乙。依前訊推。期於取服爲旀。
정조 8년
刑曹殺獄罪人白占卜獄事段。兩人抱持。一人顚仆。則麻翻之勢。撞着腹部。固是必至之事是隱乃。屍帳傷痕。若肋若胯若腎囊。種種堅硬處。非止腹部一庫兺除良。買薪而溫其堗。沽酒而其飮。眞贓旣露於救護。斷案莫掩於逃避。而乃反抵賴不服。兇頑特甚。占卜身乙。依前訊推爲旀。有卜段。以弟證兄。少無顧惜。必欲驅其兄於死地而後已。倫綱斁矣。不可以成獄已久。仍以置之。各別嚴刑懲礪爲旀。
정조 8년
刑曹殺獄罪人林枝郁獄事段。參以人情。考之屍帳。行兇情狀。明若觀火。蓋順乭妻瞰枝郁。睡未起之際。托以汲水。剝啄門扉。已屬疑似之跡。而隔壁置之包米。果然有見偸之擧。枝郁之詰問厥女。原非異事。況順乭夫妻。至發定限備給之說。因仍推托。將至愆期。於是乎枝郁之增憤。勢所固然。而畢竟猛下手勢。竝打其矣夫妻。以至順乭之致命。殺順乭者。非枝郁而何。不可以看證招之或有差殊。遽議傅生兺除良。今於更査之下。打殺奸情。益覺有掩不得處。以此以彼。勘以當律。似不可已。枝郁身乙。依前訊推。期於取服爲旀。
정조 8년
刑曹殺獄罪人李旕福獄事段。才因完決文書判付中。提及八條無疑之端。命得段。旣以隨從勘放。此囚之爲元犯。無容更議。旕福身乙。依前訊推。期於取服爲旀。
정조 8년
刑曹殺獄罪人李福雲獄事段。手勢之至凶。情狀之絶慘。諸囚獄案所罕見者。渠於致死人。爲四寸娚妹之間。而陰懷凶謀。陽示和顔。迨其聯枕之際。手以抗吭。膝以壓胸。竟成殺死之變。此而不卽償命。其可曰國有三尺乎。福雲身乙。更加嚴刑。捧遲晩以聞爲旀。
정조 8년
御寶僞造罪人金奉鎭獄事段。渠旣僞造御寶及畿營印信宮房圖署。竝與眞贓。一一捕捉兺不喩。亦皆承款於捕廳刑曹是如可。及其結案取招之時。忽地變辭。至今抵賴之狀。殊極獰頑。奉鎭。身乙更加嚴訊。期於取服爲旀。
정조 8년
刑曹御寶僞造罪人金龍河獄事段。僞造之獄。前後何限。而豈有如此囚之至兇頑者乎。龍河曾犯僞造之罪。積年推訊。而幸因甲午年疎決時。特蒙大聖人好生之澤。洞開獄門。宥渠一律。渠雖愚無知識。尙有秉彝是隱則。抑何心腸。重犯於五年之內。此等罪人。如律勘斷。毫無持難之端。龍河身乙。依前訊推。期於取服爲旀。
정조 8년
刑曹御寶僞造罪人朴聖樑獄事段。僞造御寶及印信假作敎旨及名帖。此已罔赦之罪。而且其僞寶僞印。現捉於渠家。渠之手造。丁寧無疑。干連諸人。亦皆作證。似此獄囚。無容更事持疑。聖樑身乙。依前訊推。期於取服爲旀。
정조 8년
刑曹御寶僞造罪人吳彦邦獄事段。其矣僞造之寶印帖子等眞贓。一一覓捉於渠家。捕廳推問之時。亦不得發明。以至移送本曹。成獄訊推是如可。渠以死中求生之計。忽地推諉於已死之原州人者。豈非拙計乎。彦邦身乙。依前訊推。期於取服爲旀。
정조 8년
刑曹御寶僞造罪人鄭昌雲獄事段。僞寶則雖因付丙。不得執贓僞牌僞帖。旣皆覓捉。竝與其矣手造情狀。一一直告於捕廳之招。及當本曹推問之時。推諉於已死之李永軍。一變前招。至今抵賴。固知出於死中求生之計。昌雲身乙。依前訊推。期於取服爲旀。
정조 8년
刑曹御寶僞造罪人僧泄訓獄事段。觀於本曹完決跋辭。其矣情狀。足以覰悉是如乎。七年之間。寶印僞造之數。旣云四五次。僞帖之成出。又至百餘張。及其現發之後。渠不但直招於捕廳。又於本曹推問。不得專事隱諱兺除良。所謂其矣師僧是在。笁善段置。渠以同謀之漢。猶且丁寧立證。到此地頭。渠雖欲發明得乎。然又一味遊辭。半呑半吐。究厥情狀。尤極獰頑。泄訓身乙。更加嚴刑。期於取服爲旀。
정조 8년
刑曹印信僞造罪人金重潝獄事段。嚴訊置辟。卽生道殺人之義。重潝身乙。加刑期於取服爲旀。
정조 8년
刑曹殺獄罪人張漢福獄事段。殺死之擧。在於泥醉之後。此看證。諸人之所目覩。而渠之自刎。出於自怯。然猶尙今抵賴。究境無期。加刑取服。斷不可已。觀此亞堂議啓。起疑於屍帳痕損者。不無意見。判堂三堂。更加詳閱文案。各其意見稟處爲旀。
정조 8년
刑曹御寶僞造罪人朴𤩕獄事段。覓給印跡。使之模刻。雖曰干犯金希天所慫慂云。而手自刻出者。卽渠也。渠焉逭正犯之科乎。希天段。模畫之狀。指使之跡。亦旣綻露於朴𤩕之招。而特以罪關一律。渠乃極口牢諱。畢竟以隨從決勘是如乎。一獄兩犯。雖違獄體。同罪異勘。亦涉斑䮕。卿等出意見。更加論理稟處爲旀。
정조 8년
刑曹殺獄罪人李光點獄事段。渠自完決招。一一承款。及當結案時。忽地變辭。如是者屢矣。此囚無異已結案之人。不可以詞證之不備。輕議貸死。而觀此參議議啓。起疑於無疑之處。求生於必死之囚。其所條例敷陳之者。參情究理。的是確論是如乎。大抵蓄憤齎怨之心。世興甚於光點。觀於賣家毁家之事。可知其必欲一番逞毒。逮當光點之過渠門前。渠乃張拳突入。重言打我。然猶光點不肯直前毆踢。反恐傷損網巾。議啓中。當日之盛怒。專在世興。而光點則顯有不得已應接。厭若避走之形云云者。亦可謂所見不謀而同是置。由前由後。光點決知非兇頑之人。渠之再次承款。亦必由於虛怯不勝杖之致。此等罪囚。付之惟輕。似不至太失刑。光點身乙。減死定配爲旀。
정조 8년
刑曹殺獄罪人朴世根獄事段。此獄須辨自刺與被刺。然後可決準律或減律是如乎。世根之於致死人景雲。卽親知之人。而世根則無宿憾。景雲則有隱憂。槪景雲。以船漢。臭載船卜之後。京司班戶。同時竝督。則一死卽易。辦出至難。泥醉不省之際。路逢世根。忽聞厭聞之說。且憤且怯。無處歸尤。言詰而轉成鬪鬨。竟不覺其拔刃而刺股。世根招中。渠刺景雲。則渠當替納逋穀云云。足爲不刺之明證。不可以死囚求生之說。歸諸無理之科。然則無宿憾者。刺人可乎。有隱憂者。自刺可乎。況景雲之腰帶。其矣四寸己同。忙急解去於未檢之前乙仍于。景雲佩刀與否。終沒下落。至於世根不佩刀之狀。行檢官吏。亦皆目覩是旀。設令世根。刺殺景雲。元無一人看證兺不喩。屍親雖欲急於援引。亦不敢明言其行兇之跡。被刺自刺之別。卽此可辨。如是而因仍拷訊。大乖明獄之體。世根身乙。以鬪鬨罪加刑一次。放送爲旀。
정조 8년
刑曹殺獄罪人鄭錫祿獄事段。行兇器杖。只是一把扇。看證諸囚。無非隻邊人。而時則盛熱。被人毆打。加之以不勝盃酒。屢索漿水。則謂之中暍。可也。謂之因醉。可也。雖以峻文之廷尉。此獄則必當持平允之論兺除良。向因動駕。見其子擊錚之狀。髧髮尺童。遮路呼籲。足令人感動。及見原案。灼有傅生之端。錫祿身乙。減死定配爲旀。
정조 8년
刑曹。紅牌僞造罪人朴昌郁獄事段。渠旣潛賣紅牌。則豈無僞造御寶之事。而僞寶一款。今無推覈之緊證。似此獄囚。傅生固好。昌郁身乙。以潛賣紅牌律論。卽爲決放爲良如敎。
정조 8년
甲辰閏三月二十五日申時。上御誠正閣。禮房承旨入侍時。左副承旨徐龍輔。假注書朴能源。記事官李崑秀尹行任。以次進伏訖。上曰。注書出去。抄啓比較試券。催促捧入。賤臣承命捧入。上曰。下注書沈晉賢入來乎。知入。可也。賤臣承命出問。以未及入來之意回奏。上曰。將爲頒賞。白面紙七十卷。分付戶曹入之。昨日頒賞紙入奏後。何無單子乎。亦爲知入。可也。賤臣承命出傳。回奏曰。頒賞紙。史官捧入時。無單子入啓之例云矣。上曰。今日朝筵說話。可備後考。須纖悉無遺。詳錄於政院日記。可也。仍命退。諸臣以次退出。
정조 8년
行都承旨洪秀輔坐。行左承旨柳義養坐。行右承旨具明謙坐。左副承旨徐龍輔坐。右副承旨兪恒柱坐直。同副承旨李文源坐直。注書沈晉賢仕一員未差。假注書朴能源仕直。事變假注書任希鐸仕。
정조 8년
兪恒柱啓曰。明日常參經筵。取稟。傳曰。停。
정조 8년
傳于柳義養曰。左承旨入侍。
정조 8년
李文源。以吏曹言啓曰。來四月一日。行宗廟景慕宮朔祭諸執事及雩祀壇祭堂下獻官諸執事。本曹郞官。當爲塡差。而佐郞李祖承。謂有情勢。屢次往復。終不擧行。單子入啓。時日已迫。不得已參議臣趙鼎鎭。替行塡差。事體所在。誠極未安。本曹佐郞李祖承。令該府處之。何如。傳曰。允。
정조 8년
李文源。以司譯院言啓曰。淸學訓長。卽官生訓誨之任也。金振夏有闕。代以前判官玄啓百差定。依例付祿。使之各別勸課。何如。傳曰。允。
정조 8년
李文源。以訓鍊都監言啓曰。明日銅龍門入直軍試放時。軍色從事官。當爲監試。而從事官林濟遠。在鄕未及上來。今姑改差。以無故人差出擧行。何如。傳曰。允。
정조 8년
甲辰閏三月二十六日辰時。上御重熙堂。左副承旨入侍時。左副承旨徐龍輔。記事官沈晉賢李崑秀尹行任。以次進伏訖。上曰。廳注書使之入來。賤臣承命出。與假注書朴能源偕入。上曰。二直提學及原任直閣入侍。能源承命出。與二直提學徐有防。原任直閣金宇鎭偕入。上命考準御製訖。命退。諸臣以次退出。
정조 8년
行都承旨洪秀輔坐。行左承旨柳義養坐直。行右承旨具明謙坐。左副承旨徐龍輔病。右副承旨兪恒柱坐直。同副承旨未差。注書沈晉賢仕一員未差。假注書朴能源仕直。事變假注書任希鐸仕。
정조 8년
柳義養啓曰。玉堂備員間。視事。頉稟。傳曰。知道。
정조 8년
洪秀輔啓曰。卽者副校理權以綱。修撰李錫夏。因應敎洪文泳疏。謂有情勢。陳疏徑出。原疏纔已退却矣。卽當直捧禁推傳旨。而此與無端徑出有異。竝推考警責。仍卽牌招入直。何如。傳曰。允。
정조 8년
具明謙。以都摠府言啓曰。入直軍兵等。中日習射事。以護産廳設行。故撤直間。啓請姑停矣。今已撤直。入直內三廳武兼禁軍及軍兵等。中日。依例習射。請出標信。傳曰。後日次爲之。
정조 8년
李文源啓曰。副校理權以綱。修撰李錫夏牌不進罷職傳旨。今方捧入。而應敎洪文泳。疏批未下。校理林濟遠在外。校理柳孟養。副校理李宗燮。副修撰兪漢敬安策牌不進傳旨未下。玉堂上下番俱空。事甚未安。副應敎李魯春。修撰沈基泰。竝卽牌招入直。何如。傳曰。允。
정조 8년
柳義養啓曰。副應敎李魯春。修撰沈基泰牌不進罷職傳旨。今方捧入。而應敎洪文泳。疏批未下。校理林濟遠在外。校理柳孟養。副校理李宗燮權以綱。修撰李錫夏。副修撰兪漢敬安策牌不進傳旨未下。玉堂上下番俱空。事甚未安。副提學未差之代。政官牌招開政差出。待下批仍卽牌招入直。何如。傳曰。違牌玉堂只推。竝卽牌招入直。
정조 8년
傳于柳義養曰。坐直承旨入侍。
정조 8년
傳于兪恒柱曰。承旨前望單子入之。
정조 8년
兪恒柱啓曰。應敎李魯春。校理柳孟養。副校理李宗燮權以綱。修撰沈基泰李錫夏。副修撰兪漢敬安策牌不進罷職傳旨。今方捧入。校理林濟遠在外。玉堂上下番俱空。事甚未安。未差之代。政官牌招開政差出。待下批牌招入直。何如。傳曰。允。違牌人員竝許遞。與未差之代。政官待明朝牌招開政。一體差出。
정조 8년
柳義養。以禮曹言啓曰。楊州地麗朝參知門下府事南乙珍。按廉使趙狷祠宇賜額致祭事。已爲啓下矣。旌節祠延額吉日。以來四月十三日擇定云。祭物及執事官。令本道差定進排知委。而正日臨時。本曹郞廳。依例受香祝進去。以爲宣額之地。何如。傳曰。允。
정조 8년
修撰李錫夏疏曰。伏以。臣不過一愚蒙耳。冒居三司之列。遽爾一朞于玆。分毫蔑補。濫竽招譏。每自循省。愧懼交積。殿下之於臣。天地之生成也。父母之慈育也。以如臣無似之姿。據如臣匪分之地者。從古以來。孰有其人。在臣義分。惟當感祝恩私。圖分萬一而已。顧何敢以身家之計。有所瀆擾。而抑臣情私懇迫。忱誠切至。不得不仰干敦孝之化。惟聖明恕其濫而矜許之。臣之父母。年垂衰老。病又沈痼。通計一年。殆無寧日。臣常焦遑煎悶。食息靡甘。而臣之祖父母。俱以篤老之齡。素抱難醫之疾。惟臣父母。左右就養。晝宵勒苦。而臣世傳寒素。室罄朝晡。盤粒絲身。無非臣之病母手自拮据者。雖在床笫。而不忘斗升之憂。未離刀圭。而旋操井臼之勞。臣則委蛇禁直。呼唱道路。臣身之榮。無與爲比。而獨使臣母偏當尸饔之歎。爲子之心。寧不怵惕。今夫閭巷小人。家雖至窶。有子長成。則負米服價。能效子職。而臣則以一身。徒貽病母之憂。無一事可寬病母之慮。母飢而不得供菽水。母病而不得辦藥餌。臣情到此。抑可謂切且急矣。臣竊伏見近日儒臣之陳章丐恩者。次第蒙施。無不沐浴洪造。攢戴深恩。臣何敢自以疎淺。獨阻於覆燾之仁。而不思所以鳴號也哉。顧臣年。則占一科第。已是私分之所極倖焉。以臣地。則得一專城。亦是人情之所大願者。及此無故之日。少借便養之地。則又豈非臣之至榮大幸也耶。玆敢略暴情懇。仰瀆崇嚴。伏乞聖慈。俯垂矜諒。特令選部。畀臣一小邑。俾遂至願。則長短之日。古人有言。涓埃之報。內外無間。臣雖癡昧。亦當殫誠竭慮。思有以上不負芻牧之責。下得伸烏鳥之情矣。答曰。省疏具悉。疏辭。下該曹稟處。
정조 8년
甲辰閏三月二十七日卯時。上御春塘臺。內試射入侍時。行右承旨具明謙。假注書朴能源。記注官金健修金鳳顯。試官訓鍊大將具善復。中軍趙圭鎭。以次侍立。上曰。訓將進前。仍下敎曰。銅龍門集春門入直軍兵。效勞多日。建陽門軍兵疊役。故今日試射。雖異邦慶。亦出慰悅之意。承旨以此咸使知悉。可也。明謙出傳。上曰。今日試射。可以早畢乎。善復曰。射卒雖少。砲手頗多。似難早畢矣。上曰。設六貫革開試。砲手則中軍與宣傳官田光說。別爲開試。射夫則以三人作隊。畢射後。次次進奏姓名。可也。又下敎曰。武兼部將守門將。次次呼名以射。上謂善復曰。近日雨澤。無不足之患乎。向來聞督運使之言。則內浦猶未周洽云矣。善復曰。內浦雨澤。未知多寡。而西北則太多云矣。上曰。京畿與兩南何如云耶。近日日氣頗好。麥農或有登熟之望云耶。善復曰。畿內則秋牟少而春牟多。秋牟之豐。雖不可必。春牟則方期大熟云。兩南麥事。未及聞知矣。上曰。從事官在外。不可不變通矣。善復曰。聖敎誠然矣。上曰。武臣中。有可合承旨人乎。善復曰。武臣中亦豈無可合人。而但六承旨中。元無武臣二人竝爲承旨之例矣。上曰。近日銓曹。頗有疎通之典。武弁亦有可合於疎通者乎。善復曰。軍門亦頗有之。而有難遽然疎通矣。上曰。頃日次對。李福徽處分傳敎。可見予苦心矣。予於疎通一款。有意未果。適因臺疏。有疎釋之擧。誠幸矣。大抵近日銓曹排望。一或有首擬未蒙點。則更不檢擬。以至疑阻者。無故之人。豈因一時之未蒙點。而永爲枳塞乎。此實萬萬不成說矣。善復曰。武弁輩。或經一番改望。則其後不復檢擬。此輩於此。不能無抑菀之心矣。上曰。近日年少武弁皆氣弱。此爲可悶矣。善復曰。近來武弁。雖曾經閫任者。皆屈服於新進文臣。抑首下心。莫敢出氣。其勢固然矣。苟不如是。則目以驕武。呵責沓至。故武弁年少。無一氣剛者。此是大患矣。平時文重武輕。有事時武重文輕。此理甚明。而近來則文臣輕蔑武人。踐踏不忌。文武體例。雖云自別。人皆有一段廉恥。雖赳赳武夫。豈可全沒廉隅乎。明謙曰。殿下若求武臣年少中有氣力者。善事武弁。一切繩以重律。限五六年禁錮。然後可得矣。上曰。外方武弁。必多可用者。而兩南及西北人。銓曹多不收用矣。善復曰。西北則近因聖敎。頗多收用矣。上曰。予以此申飭秉銓之臣。非止一再。而大抵人多窠窄。此爲可悶。雖以湖南言之。申飭不啻煩複。而昨年東銓。只以盧廷良一人塞責。西銓則終無擧論矣。上命書傳敎曰。今因試射見之。則身手人品。具合奬用。且聞武經諸書。無不練誦云。而渠以宣薦登科。已近三十年。尙未得一麾。是豈朝廷搜羅之本意。至於本道人士。無論文武。近日收用。不若諸道。亦豈無向隅之歎。忠翊將黃翼振。守令待窠調用事。分付該曹。善復曰。今番試射時。入格人賞典。以何處擧行乎。上曰。此則以待令處擧行。可也。上還內。諸臣以次退出。
정조 8년
甲辰閏三月二十七日酉時。上御誠正閣。坐直承旨入侍時。同副承旨李文源。假注書朴能源。記注官金鳳顯。記事官尹行任。以次進伏訖。上曰。近日雨澤。或有未周洽處。聞洪忠道內浦。太不足云。誠可悶矣。文源曰。洪忠道雨澤。臣未詳聞。而他處則擧皆周洽。麥農則頗有豐登之望。大抵此時。惜雨不妨。若或過多。則來頭旱乾。亦爲可慮矣。上曰。今日堂疏。何爲捧入乎。文源曰。係是言事。故捧入矣。上仍命書傳敎曰。向於李福徽處分傳敎。予意略已示之。其後筵敎。日前書題。亦有敷示之者。廷臣必當領會矣。保合二字。雖予苦心。與其續續言說於無摸捉之時。曷若明示於圭角稍露之後也。以是初六賓筵。始有諄複之諭焉。予豈無商量而然哉。至於此事。亦屬紛境中一事。豈可以所請之只在反汗而不加處分乎。然而重勘。反有召其人而閉其門之嫌。姑且末勘。此亦保合。應敎洪文泳爲先罷職不敍。職在出納。不有向來飭敎。循例捧入。無一字措辭啓稟。不可以生疎。有所寬恕。當該承旨遞差。上曰。左承旨入侍。出榻敎柳義養進伏。上命文源先退。仍命義養書榻敎曰。右副承旨牌招入直。上曰。近因李福徽疏。有疎通之典。予心還以爲幸矣。堂疏忽又惹鬧。誠不知其端矣。且聞銓曹排望之際。過爲嫌疑。或於首望。一未蒙點。則輒不更爲檢擬云。此豈成說乎。大抵近來。專事姑息。良可寒心。夫隄防自隄防。疎釋自疎釋。於斯二者。有何可嫌之事乎。義養曰。隄防疎釋。竝行不悖。而至於政注。不能執其隄防疎釋之間。此所以過加審愼。而有如此之患。其勢然矣。上仍命退。諸臣以次退出。
정조 8년
行都承旨洪秀輔坐。行左承旨朴祐源坐。行右承旨柳義養坐。行左副承旨具明謙坐直。右副承旨徐龍輔坐。同副承旨兪恒柱坐直。注書沈晉賢仕一員未差。假注書朴能源仕直。事變假注書任希釋仕。
정조 8년
以來初一日。輪對。取稟。傳于兪恒柱曰。爲之。
정조 8년
洪秀輔啓曰。新除授左承旨朴祐源。卽爲牌招察任。何如。傳曰。允。
정조 8년
有政。吏批。判書李在簡進。參判金夏材牌不進。參議趙鼎鎭進。行都承旨洪秀輔進。以姜爲校理。洪樂恒爲副校理。李延伋爲修撰。尹序東爲副修撰。尹坊爲工曹參判。朴大良爲直講。權惠應爲敦寧主簿。李彦一爲廣興主簿。故僉使徐仁忠。贈兵參例兼。壬辰之亂。倡義憤忠贈職事。承傳。
정조 8년
兵批。判書徐有隣病。參判鄭昌順病。參議鄭枋病。參知金魯永入直進。行右承旨具明謙進。以李策爲南漢留營別將。李宗賓爲水源監牧官。同知單邊聖和。司直沈豐之。
정조 8년
傳于具明謙曰。時囚罪人李祖承放送。使之申飭察任。
정조 8년
傳于具明謙曰。召對爲之。
정조 8년
以京畿監司審理判付祗受啓本。備忘記綸紀夥多。民邑貽弊不少。況南邑則纔經賑政。楊州李貴福配所。移定於海西事。分付畿伯處。此外諸道中。關西高萬謙。湖西李論泰。湖南金龍采劉三東等罪狀。比他囚猶不無輕重之別。定配收贖事。分付。
정조 8년
洪秀輔。以吏曹言啓曰。戶曹佐郞宋持常。除拜後過限未肅拜。依例改差何如。傳曰。允。
정조 8년
朴祐源。以賑恤廳言啓曰。因傳敎。五部都民五巡減價發賣米。今閏三月二十九日爲始。內廳分兩所上下。而貧窮無依及鱞寡獨白給米。各其部末端一體分給之意。敢啓。傳曰。知道。
정조 8년
朴祐源。以賑恤廳言啓曰。訓鍊都監大旗手崔昌吉。今閏三月二十七日。蓮池契路邊。得八歲男兒丁業。四歲女兒順德。告于西部。自該部同日牒呈領付。故依節目留養之意。敢啓。傳曰。知道。
정조 8년
具明謙。以義禁府言啓曰。因平安監司鄭民始狀啓。刑曹粘目內。滿浦前僉使鄭駿采。移本府處之事。允下矣。鄭駿采今方待命。卽爲拿囚之意。敢啓。傳曰。知道。
정조 8년
具明謙。以刑曹言啓曰。咸鏡道文川縣殺獄罪人徐鳳恒獄事議啓判付內。有令該道道臣祥覈論理啓聞後稟處之命。謹以判付內辭意。卽當發關該道。而罪人鳳恒物故啓本。今已啓下。故不爲行會之意。敢啓。傳曰。知道。
정조 8년
副校理洪樂恒疏曰。伏以。臣濫通朝籍。猥廁從班。偏蒙洪造。曲被抆拭。立朝歷官。罔非踰涯。而至於瀛選之任。則責大啓沃。職兼論思。尤非臣所可濫竽而竊吹者。而只緣日月之明。猶有遺照。天地之仁。過於涵育。誤恩忽侈。新除遽降。臣誠惝怳震越。實不知措躬之所也。向者之屢違嚴命。不但爲循墻之懇而已。駁正之論。果發於諫臣之章矣。譬如良醫本心。未必出於愛人。而其所投劑。正是對症。則不妨爲爲聖朝惜名器之擧也。臣方愧謝之不暇。而臣之所自悼者。竊自有之。雖以臣萬萬無似之賤。遭逢千一之盛際。坐於不學。被人指斥。鑾坡一步。此生已矣。越瞻象魏。寸衷耿結。聖念克軫於悶恤。寵命荐侈於華銜。臣之感激惶隕。一倍于前。而公議截嚴。廉防至重。官職去就。都無可論。此際召牌。又復儼臨。而鐵限在前。承膺無論。敢陳肝膈之懇。仰干崇嚴之天。伏惟聖慈。俯賜矜察。亟命選部。勿復檢擬。仍治臣瀆擾之罪。以靖私義。以謝人言焉。答曰。省疏具悉。不必過引。爾其勿辭察職。
정조 8년
甲辰閏三月二十八日午時。上御重熙堂。左承旨入侍時。行左承旨朴祐源。記事官沈晉賢李崑秀尹行任。以次進伏訖。上曰。問於弘文館。聖門志太學志兩冊。使之搜入。賤臣承命出傳。仍命退。承史以次退出。
정조 8년
甲辰閏三月二十八日酉時。上御誠正閣。同副承旨入侍時。同副承旨兪恒柱。假注書朴能源。記注官金健修金鳳顯。以次進伏訖。上命書修撰洪樂恒疏批訖。恒柱曰。聞備邊司書吏之言。則明日次對。以大臣之有病。不得爲之云矣。上曰。旣云來會。又復中止。抑何故也。未知大臣何病云耶。恒柱曰。食滯云矣。上曰。大臣未必一時俱病。則其在事體。誠爲慨然矣。恒柱曰。日昨堂疏。係是言事。故臣等停當後捧入矣。畢竟罪止該房。臣等欲爲自引。而此是無於前之例。故遂寢其議。下懷則極爲惶悚矣。上曰。諸承宣豈不知此等疏不當捧之例。而遽然捧入。惡在其出納惟允之義也。上曰。召對爲之。出榻敎仍下敎曰。他承旨入侍。賤臣承命出。與參贊官具明謙。侍讀官姜。待敎尹行任偕入進伏。上命恒柱先退。仍命讀國朝寶鑑。讀自十六卷第四十九編四板。止十四板。行任讀自十五板。止十七卷第五十一編十三板。上命陳文義。曰。肅廟聖祖。有千字文序。戒飭東宮。語多懇切。伊時東宮。未及開講。而預爲之設敎如此。此實今日自上體念處也。上曰。所言甚好。閣臣亦陳之。行任曰。玉堂所陳已悉。臣何所達乎。上曰。參贊官亦陳之。明謙曰。臣無可奏之辭矣。上謂曰。爾父入耆社。有畫像乎。曰。未及爲之矣。上曰。趁今爲之。可也。仍命退。諸臣以次退出。
정조 8년
行都承旨洪秀輔坐。行左承旨朴祐源坐直。行右承旨柳義養坐。行左副承旨具明謙坐。右副承旨宋載經坐。同副承旨兪恒柱坐直。注書沈晉賢仕一員未差。假注書朴能源仕直。事變假注書任希鐸仕。
정조 8년
傳于朴祐源曰。右副承旨入侍。
정조 8년
承旨前望單子入之。宋載經落點。
정조 8년
傳于朴祐源曰。承旨房仍。
정조 8년
兵曹口傳政事。副司直徐龍輔。
정조 8년
以全羅監司還上加分耗條區劃。令廟堂稟旨事狀啓。傳于朴祐源曰。今日內草記稟處。
정조 8년
傳于兪恒柱曰。召對爲之。
정조 8년
兪恒柱。以禮曹言啓曰。卽接元陵別檢所報。則本陵陵上莎草。自今二十日。至今二十九日。一向無頉云矣。敢啓。傳曰。知道。
정조 8년
兼工曹判書蔡濟恭疏曰。伏以。臣之情事。亦云窮矣。載鬼張弧。指無謂有而不可以事理諭也。搖手擧足。無往非罪。而不可以口舌解也。此殆臣垂死命畸。有以致之。撫躬悲歎。尙誰怨尤。臣之身。殿下賜也。匍匐於陷穽之內。而殿下拔之。出沒於灔澦之中。而殿下拯之。螻蟻微命。式至于今者。一則殿下再生之恩也。二則殿下再生之恩也。雲天之戀。寤寐雖結。羿彀之魂。食息靡定。簪紳舊緣。已屬前生。區區至願。永作無故之氓。老死太平之世。廼者水部新命。忽降於三載杜門之餘。噫。臣之心。枯木死灰也。臣之形。野傖農耦也。臣不以官人自居。人亦不以官人視臣。姓名三字。復入於淵衷記識之中。此豈夢想所敢到者耶。以首頓地。自不覺聲淚俱發也。噫。人之所以處臣者。必欲無臣而後已。而臣之以臣身爲患。自欲其無之者。不啻如人之所以處臣矣。果然挽近以來。狗馬之疾。日添月劇。戶庭之外。一有起動。輒作經旬委頓。朝晡之頃。小進飯粥。輒作終夜痞滯。死期之迫。從可知矣。人欲天從。此之謂耶。昔衛玠入都。玠貌美。傾都聚看。未幾玠死。時人謂之看殺。此雖出於一時夸談。而人莫有一雙眼孔。傾城之人。不知幾許之多。而各以雙孔。咸注於玠。則玠徒將一箇軀子以當之。其能堪乎。此蓋不期於殺。而自不得不死也。若臣者。爲的於衆鏑之叢。衆目之環而繞之者。卽怒之所萃也。玠艶看。非所以傷害玠也。而猶且不免。況臣以孑然一身。何以堪睽睽之怒而不至於死乎。死則願耳。何憾之有。而自念臣之迹阻文陛。今已幾歲月也。此生此世。更無以一瞻天顔。少紓結轖之懷。九泉之限。惟在是矣。涕淚沾紙。更何所云。伏乞聖慈。亟收新授職名。使之安意就盡。則雖死之日。猶生之年也。答曰。省疏具悉。任卿優遊。凡幾年矣。予自有商度人之猶且矻矻。未必多辨。卿其勿辭。斯速行公。仍傳曰。工判批下。卽爲牌招。申飭行公。日前洪文泳處分之止於不敍。蓋欲使重臣有進身之階。且水部非要津。今雖出肅。似不至大狼狽。由前由後。義不當逡巡。以此意重臣知之。使卽入來肅命。
정조 8년
甲辰閏三月二十九日辰時。上御誠正閣。右副承旨入侍時。右副承旨徐龍輔。假注書朴能源。記注官金健修。記事官尹行任。二直提學徐有防。以次進伏訖。上命書傳敎曰。承旨分詣受香所。奉審摘奸。佾舞工人。亦爲摘奸以來。上曰。注書出去。以雨勢雖如此。雩祀壇虔誠行祀之意。令承旨傳諭于獻官。可也。賤臣承命出傳。還爲進伏。上曰。兼春秋出去。分付閣吏。綸綍冊子入之。可也。健修承命捧入。上仍命退。諸臣以次退出。
정조 8년
甲辰閏三月二十九日巳時。上御重熙堂。右副承旨入侍時。右副承旨徐龍輔。記事官沈晉賢李崑秀尹行任。以次進伏訖。上曰。雩祀壇奉審承旨。如已入來。諸執事擧案持入。賤臣承命出傳後。持入擧案。命書傳敎曰。右副承旨聞有實恙。許遞。前望單子入之。仍命退。承史以次退出。
정조 8년
甲辰閏三月二十九日申時。上御誠正閣。同副承旨入侍時。同副承旨兪恒柱。假注書朴能源。記注官金健修。記事官李崑秀。以次進伏訖。上曰。左承旨入侍。出榻敎朴祐源進伏。上謂恒柱曰。今日坐直誰也。恒柱曰。臣及左承旨矣。上命書傳敎曰。承旨房仍。又下敎曰。右副承旨牌招察任。出榻敎上曰。注書出去。承旨牌去來知入。可也。賤臣承命以問。回奏曰。姑未及來矣。祐源曰。臣方待罪司譯提擧。於本院事。有所仰達者矣。向因謝恩上使筵奏。本院以譯官輩等第減半之意草記。自廟堂覆奏。蒙允矣。近來譯舌之全不成樣。誠非細憂。今若減其半額。頻數赴燕。則彼國事情。自可閑熟。實爲矯捄之方。而第象譯生理。近甚凋殘。本院等第。自有定數。今若猝然減省。則其中被減者。無處歸屬。不能無向隅之嘆云。其所區處之方。多般講究。終未得別般變通之道。更爲下詢大臣。處之。何如。上曰。予則莫知本事委折。向因領相覆奏。但令依議施行矣。今聞所奏。誠如是也。爲渠輩捄弊之意。反不無稱冤之端。更以此與都提調相議。從長草記。可也。出擧條上命退。諸臣以次退出。
정조 8년
甲辰閏三月二十九日酉時。上御誠正閣。右副承旨入侍時。右副承旨宋載經。假注書朴能源。記注官金健修。記事官李崑秀。以次進伏訖。上曰。爾尙記舊日宮僚時事乎。登科在何年。出疆亦在何年。載經對曰。臣之登科。在甲申年。而出疆在丁酉歲矣。上曰。何年陞堂上而加資由何事耶。載經曰。臣之陞資。亦在丁酉。而其時通政。由於特簡矣。上曰。年紀幾何。載經曰。臣年今爲六十七歲矣。上曰。今觀爾貌。衰謝頗甚。果無疾恙乎。載經曰。臣年未甚衰。而自來多病。近年則頗甚矣。上曰。爾之所居。何鄕乎。載經曰。臣之所居。懷德地矣。上曰。久未見之。今旣覯止。予心忻然矣。載經曰。臣僻處鄕外。前後除命。一未承膺。下懷不勝惶恐。今日重入脩門。臣之志願畢矣。上命先退。仍下敎曰。召對爲之。出榻敎賤臣承命出。與參贊官兪恒柱。侍讀官姜。待敎尹行任偕入進伏。上命讀國朝寶鑑。讀自五十一編十四板。止十五板。上命陳文義。曰。聖祖於科擧每愼重。大抵罕設簡取。爲得人才之要道。自上留念於此等處。是臣區區之望也。上曰。所奏甚好。閣臣亦陳之。行任曰。此編第十四板。承旨許墀。請重囚不可輕議。令刑曹堂上參考文案。酌量情罪後稟裁。肅廟特命從之。大聖人欽恤之德。浹人肥膚。今我聖上。命秋曹堂郞議啓八道文案。皆書判付以下。分輕重定其罪。前聖後聖。其揆一也。臣不勝欽仰感嘆之至。繼自今毋或間斷。雖一輕囚。必也原情而抵罪。俾我民咸歸以辟止辟之科。★是亦我聖上繼述之一事。伏願深省焉。上曰。所奏甚好。當體念矣。參贊官亦陳之。恒柱曰。寶鑑一書。卽我朝典謨。此是列聖傳授心法矣。古人曰。欲法堯舜。當法祖宗。伏願我后體念焉。上曰。所陳亦好矣。上曰。寶鑑之講。非久當畢。欲以大學衍義補繼之。本館所有幾件乎。曰。本館只有一件矣。上曰。他書中。何書爲可講乎。曰。臣之賤見。則史書爲好矣。上曰。爾所云史。指班馬耶。曰。臣之所奏。指綱目等書矣。上命退。諸臣以次退出。
정조 8년
行都承旨洪秀輔坐。行左承旨朴祐源坐。行右承旨柳義養坐直。左副承旨趙鼎鎭坐。右副承旨宋載經坐直。同副承旨兪恒柱坐。注書沈晉賢仕一員未差。假注書朴能源仕直。事變假注書任希鐸仕。